ORGANIZACIJA UN-a za industrijski razvoj, Međunarodni centar za prijenos i promociju solarne tehnologije (UNIDO-ISEC), 3. studenoga u Pekingu organizira investicijski forum kojemu će u fokusu biti Hrvatska, javlja portal SEEbiz.

Prvi put jedna je država, Hrvatska, dobila čast i priznanje da bude u fokusu investicijskog foruma u organizaciji UNIDO-a. Najvažniji događaj hrvatskog investicijskog foruma je dodjela granta za rekonstrukciju ratom razrušenih područja od strane čelnika UNIDO ISEC-a u visini od 1,2 milijarde USD.

SEEbiz navodi kako je potvrđeno da će na ovom važnom forumu biti i kineski premijer Li Keqiang, što je, kako kažu, još jedan dokaz koliko kineski politički vrh daje važnosti suradnji s Hrvatskom. Očekuje se da će s hrvatske strane na forumu sudjelovati ministrica regionalnog razvoja i fondova EU Gabrijela Žalac.



Za ulaganje pripremljeno 13 milijardi eura

UNIDO ISEC pripremio je 100 milijardi juana (13 milijardi eura) za ulaganje, a projekti su već spremni za potpisivanje na forumu.

To će uključivati ove projekte:

1. Donacija za poslijeratnu rekonstrukciju,

2. Uspostava Europskog centra UNIDO ISEC u Hrvatskoj,

3. Posebna gospodarska zona (uključujući skladišni i logistički centar, proizvodni park UNIDO ISEC, trajno mjesto održivog foruma Ujedinjenih naroda, besplatni trgovački centar i sl.),

4. Zadarski lučki kontejnerski terminal,

5. Zračna luka Zadar,

6. Željeznica,

7. Restrukturiranje brodogradnje,

8. Prvi svjetski nacionalni stadion sa solarnom tehnologijom u suradnji s HNS-om,

9. Sjedište filmske akademije,

Tekst se nastavlja ispod oglasa

10. Urbanistički projekti u Krapinskim Toplicama,

11. United Nation Tesla, suradnja šest instituta sa Sveučilištem u Zagrebu,

12. Jedinstvena baza za proizvodnju morske soli,

13. 5G tehnologija,

14. Svjetlosni sezonski program zdravstvenog turizma u suradnji s Ministarstvom zdravstva i Ministarstvom turizma,

15. Proizvodnja vina,

16. Dok-Ing Energy.

Među najzanimljivijim prilikama je, kako navodi SEEbiz, fond za poslijeratnu obnovu koji raspolaže s 1,2 milijarde dolara novčanih sredstava određenih za Hrvatsku. Radi se o novcu koji je već dva desetljeća na raspolaganju Hrvatskoj, a koji upravo sada, zalaganjem vodstva UNIDO-ISEC-a i Kineske jugoistočno europske poslovne asocijacije (CSEBA), imamo prilike privući u Hrvatsku. U realizaciji ovih projekata sudjelovat će Ujedinjeni narodi, Svjetska banka, Kineska razvojna banka, uvozno-izvozna banka Kine te novoosnovana Kineska agencija za međunarodni razvoj i suradnju.



Može li Hrvatska postati jedan od centara novčarskog tržišta?

Potencijalno jedan od najatraktivnijih projekata jest i uspostava Centra za poravnavanja u kineskoj valuti renminbi (juan). Zagreb i Hrvatska postali bi tako jedna od najvažnijih točaka novčarskog tržišta imajući u vidu rastući utjecaj kineske valute u međunarodnim financijskim okvirima.

Valja spomenuti i suradnju na sportskom planu. Riječ je o projektu nacionalnog nogometnog stadiona u Hrvatskoj, o čemu su već poodmakli razgovori s Hrvatskim nogometnim savezom. Radi se o izgradnji nacionalnog stadiona uz korištenje najsuvremenije tehnologije solarnih panela. Svemu je tome, naravno, dodatni zamah dao nedavni senzacionalan uspjeh hrvatske nogometne reprezentacije na Svjetskom prvenstvu u Rusiji.

UNIDO planira otvoriti i suradnju između Kine i Hrvatske na području filmske industrije. Riječ je o snimanju prvog kineskog filma u Hrvatskoj, radnog naslova "Ljeto u Hrvatskoj".

Osim toga, UNIDO će surađivati i s produkcijskim kućama iz Kine, SAD-a i Hrvatske kako bi se ojačala suradnja na području filma. Između ostalog, planirano je i pokretanje Hrvatskog filmskog festivala u NR Kini. Od ostalih potencijalnih investicija, izdvajamo mogućnost uvođenja 5G mreže u Hrvatskoj te uspostavu stalnog konferencijskog centra za održivi razvoj u Poslovnoj zoni u Zadru.